CELEX: 32021R1080
Language: hr
Date: 2021-06-28 00:00:00
Title: Uredba Komisije (EU) 2021/1080 оd 28. lipnja 2021. o izmjeni Uredbe (EZ) br. 1126/2008 o usvajanju određenih međunarodnih računovodstvenih standarda u skladu s Uredbom (EZ) br. 1606/2002 Europskog parlamenta i Vijeća u pogledu Međunarodnih računovodstvenih standarda 16, 37 i 41 i Međunarodnih standarda financijskog izvještavanja 1, 3 i 9 (Tekst značajan za EGP)

2.7.2021   
               
               
                  HR
               
               
                  Službeni list Europske unije
               
               
                  L 234/90
               
            
         UREDBA KOMISIJE (EU) 2021/1080
         оd 28. lipnja 2021.
         o izmjeni Uredbe (EZ) br. 1126/2008 o usvajanju određenih međunarodnih računovodstvenih standarda u skladu s Uredbom (EZ) br. 1606/2002 Europskog parlamenta i Vijeća u pogledu Međunarodnih računovodstvenih standarda 16, 37 i 41 i Međunarodnih standarda financijskog izvještavanja 1, 3 i 9
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1606/2002 Europskog parlamenta i Vijeća od 19. srpnja 2002. o primjeni međunarodnih računovodstvenih standarda (1), a posebno njezin članak 3. stavak 1.,
         budući da:
         
                     (1)
                  
                  
                     Uredbom Komisije (EZ) br. 1126/2008 (2) doneseni su određeni međunarodni standardi i tumačenja koji su postojali 15. listopada 2008.
                  
               
                     (2)
                  
                  
                     Odbor za međunarodne računovodstvene standarde (IASB) objavio je 14. svibnja 2020. nekoliko manjih izmjena međunarodnog računovodstvenog standarda (MRS) 16 Nekretnine, postrojenja i oprema, MRS-a 37 Rezerviranja, nepredviđene obveze i nepredviđena imovina i Međunarodnog standarda financijskog izvještavanja (MSFI) 3 Poslovna spajanja. Tim se izmjenama pružaju dodatna pojašnjenja za dosljedniju primjenu standardâ odnosno ažuriranje upućivanja.
                  
               
                     (3)
                  
                  
                     IASB je 14. svibnja 2020. u okviru svojeg redovitog postupka poboljšanja objavio i Godišnja poboljšanja MSFI-jeva (ciklus 2018.–2020.), čiji je cilj pojednostavniti i pojasniti postojeće standarde. Cilj je godišnjih poboljšanja riješiti probleme koji nisu hitni, ali su nužni, a o kojima je IASB raspravljao tijekom projektnog ciklusa u pogledu neusklađenosti međunarodnih standarda financijskog izvještavanja ili pojašnjavanja formulacija gdje je to potrebno. Godišnja poboljšanja sadržavaju izmjene MRS-a 41 Poljoprivreda, MSFI-ja 1 Prva primjena Međunarodnih standarda financijskog izvještavanja i MSFI-ja 9 Financijski instrumenti.
                  
               
                     (4)
                  
                  
                     Nakon savjetovanja s Europskom savjetodavnom skupinom za financijsko izvještavanje, Komisija je zaključila da izmjene MRS-a 16 Nekretnine, postrojenja i oprema, MRS-a 37 Rezerviranja, nepredviđene obveze i nepredviđena imovina, MRS-a 41 Poljoprivreda, MSFI-a 1 Prva primjena Međunarodnih standarda financijskog izvještavanja, MSFI-a 3 Poslovna spajanja i MSFI-a 9 Financijski instrumenti zadovoljavaju kriterije za donošenje iz članka 3. stavka 2. Uredbe (EZ) br. 1606/2002.
                  
               
                     (5)
                  
                  
                     Uredbu (EZ) br. 1126/2008 trebalo bi stoga na odgovarajući način izmijeniti.
                  
               
                     (6)
                  
                  
                     Mjere predviđene ovom Uredbom u skladu su s mišljenjem Računovodstvenog regulatornog odbora,
                  
               DONIJELA JE OVU UREDBU:
         
            Članak 1.
            Prilog Uredbi (EZ) br. 1126/2008 mijenja se kako slijedi:
            
                        (a)
                     
                     
                        Međunarodni računovodstveni standard (MRS) 16 Nekretnine, postrojenja i oprema mijenja se u skladu s Prilogom ovoj Uredbi;
                     
                  
                        (b)
                     
                     
                        MRS 37 Rezerviranja, nepredviđene obveze i nepredviđena imovina mijenja se u skladu s Prilogom ovoj Uredbi;
                     
                  
                        (c)
                     
                     
                        MRS 41 Poljoprivreda mijenja se u skladu s Prilogom ovoj Uredbi;
                     
                  
                        (d)
                     
                     
                        Međunarodni standard financijskog izvještavanja (MSFI) 1 Prva primjena Međunarodnih standarda financijskog izvještavanja mijenja se u skladu s Prilogom ovoj Uredbi;
                     
                  
                        (e)
                     
                     
                        MSFI 3 Poslovna spajanja mijenja se u skladu s Prilogom ovoj Uredbi;
                     
                  
                        (f)
                     
                     
                        MSFI 9 Financijski instrumenti mijenja se u skladu s Prilogom ovoj Uredbi;
                     
                  
         
            Članak 2.
            Trgovačka društva primjenjuju izmjene iz članka 1. najkasnije od početka svoje prve financijske godine koja počinje 1. siječnja 2022. ili nakon tog datuma.
         
         
            Članak 3.
            Ova Uredba stupa na snagu dvadesetog dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 28. lipnja 2021.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 243, 11.9.2002., str. 1.
         
         
            (2)  Uredba Komisije (EZ) br. 1126/2008 od 3. studenoga 2008. o usvajanju određenih međunarodnih računovodstvenih standarda u skladu s Uredbom (EZ) br. 1606/2002 Europskog parlamenta i Vijeća (SL L 320, 29.11.2008., str. 1.).
      
      
         
            PRILOG
            Izmjene MRS-a 16 Nekretnine, postrojenja i oprema
            Izmjene MRS-a 37 Rezerviranja, nepredviđene obveze i nepredviđena imovina
            Izmjena MSFI-ja 3 Poslovna spajanja
            Godišnja poboljšanja MSFI-jeva ciklus 2018.–2020.
            
               Izmjene MRS-a 16 Nekretnine, postrojenja i oprema
            
            Mijenjaju se točke 17. i 74.; dodaju se točke 20.A, 74.A, 80.D i 81.N. Zahtjevi prethodno navedeni u točki 74. podtočki (d) nisu izmijenjeni već su premješteni u točku 74.A podtočku (a).
            Mjerenje pri priznavanju
            ...
            
               Elementi troška
            
            ...
            
                     
                        17.
                     
                     
                        Primjeri troškova koji se mogu izravno pripisati:
                        ...
                        
                                    (e)
                                 
                                 
                                    troškovi testiranja pravilnog funkcioniranja imovine (tj. procjene jesu li tehničke i fizičke značajke imovine takve da se može upotrijebiti za proizvodnju ili isporuku robe ili usluga, za iznajmljivanje drugima ili u administrativne svrhe); te
                                    ...
                                 
                              ...
                     
                  
                     
                        20.A
                     
                     
                        Jedinice se mogu proizvesti pri dovođenju nekretnine, postrojenja i opreme na lokaciju i u radno stanje u skladu s namjerama rukovodstva (kao što su uzorci proizvedeni pri testiranju pravilnog funkcioniranja imovine). Subjekt priznaje prihode od prodaje takvih proizvedenih jedinica i trošak tih proizvedenih jedinica u računu dobiti i gubitka u skladu s primjenjivim standardima. Subjekt trošak tih stavki mjeri primjenom odredbi o mjerenju iz MRS-a 2.
                        ...
                     
                  Objavljivanje
            ...
            
                     
                        74.
                     
                     
                        
                           U financijskim se izvještajima objavljuje i sljedeće:
                        
                        ...
                        
                                    (b)
                                 
                                 
                                    
                                       iznos izdataka priznatih u knjigovodstvenu vrijednost pojedine stavke nekretnine, postrojenja i opreme u tijeku njezine izgradnje; te
                                    
                                 
                              
                                    (c)
                                 
                                 
                                    
                                       iznos ugovornih obveza preuzetih pri stjecanju nekretnine, postrojenja i opreme
                                    
                                 
                              
                  
                     
                        74.A
                     
                     
                        
                           Ako se u izvještaju o sveobuhvatnoj dobiti zasebno ne iskazuje, u financijskim se izvještajima objavljuje i sljedeće:
                        
                        
                                    (a)
                                 
                                 
                                    
                                       iznos naknade od trećih strana za stavke nekretnine, postrojenja i opremu čija je vrijednost umanjena, koje su izgubljene ili ustupljene, a uključene su u dobit ili gubitak; te
                                    
                                 
                              
                                    (b)
                                 
                                 
                                    
                                       iznosi prihoda i troškova uključenih u dobit ili gubitak u skladu s točkom 20.A koji se odnose na proizvedene jedinice koje nisu rezultat redovnog poslovanja subjekta i za koje stavke u izvještaju o sveobuhvatnoj dobiti uključuju takve prihode i troškove.
                                    
                                 
                              
                  Prijelazne odredbe
            ...
            
                     
                        80D.
                     
                     
                        Dokumentom Nekretnine, postrojenja i oprema – prihodi prije namjeravane upotrebe, objavljenim u svibnju 2020., izmijenjene su točke 17. i 74. i dodane su točke 20.A i 74.A. Subjekt te izmjene primjenjuje retroaktivno, ali samo na stavke nekretnine, postrojenja i opreme koje su dovedene na lokaciju i u radno stanje u skladu s namjerama rukovodstva na početku ili nakon početka najranijeg razdoblja prezentiranog u financijskim izvještajima u kojem subjekt prvi put primjenjuje te izmjene. Subjekt je dužan priznati kumulativni učinak početne primjene izmjena kao usklađenje početnog stanja zadržane dobiti (ili, prema potrebi, druge komponente vlasničkog kapitala) početkom najranijeg prezentiranog razdoblja.
                     
                  Datum stupanja na snagu
            ...
            
                     
                        81.N
                     
                     
                        Dokumentom Nekretnine, postrojenja i oprema – prihodi prije namjeravane upotrebe, objavljenim u svibnju 2020., izmijenjene su točke 17. i 74. i dodane su točke 20.A, 74.A i 80.D. Subjekt te izmjene primjenjuje za godišnja izvještajna razdoblja koja započinju 1. siječnja 2022. ili nakon tog datuma. Dopuštena je ranija primjena. Subjekti koji te izmjene počnu primjenjivati za ranije razdoblje dužni su to objaviti.
                     
                  
               Izmjene MRS-a 37 Rezerviranja, nepredviđene obveze i nepredviđena imovina
               
            
            Dodaju se točke 68.A, 94.A i 105. i mijenja točka 69. Točka 68. se ne mijenja, ali je uvrštena radi lakšeg razumijevanja.
            Primjena pravila za priznavanje i mjerenje
            ...
            
               Štetni ugovori
            
            ...
            
                     
                        68.
                     
                     
                        Ovim se standardom štetni ugovor definira kao ugovor u kojem neizbježni troškovi ispunjenja obveza prema tom ugovoru prelaze ekonomske koristi koje se od njega očekuju. Neizbježni troškovi ugovora odražavaju barem neto trošak raskida ugovora, što je trošak izvršenja ugovora ili naknada ili kazni zbog njegova neizvršenja, ovisno o tome koji je iznos niži.
                     
                  
                     
                        68.A
                     
                     
                        Trošak izvršenja ugovora obuhvaća izravne troškove ugovora. Izravni troškovi ugovora obuhvaćaju:
                        
                                    (a)
                                 
                                 
                                    dodatne troškove izvršenja tog ugovora, na primjer izravno uloženog rada i materijala; te
                                 
                              
                                    (b)
                                 
                                 
                                    raspoređivanje drugih troškova koji su izravno povezani s izvršenjem ugovora, na primjer raspoređivanje iznosa amortizacije za stavku nekretnine, postrojenja i opremu korištenu za izvršenje tog ugovora.
                                 
                              
                  
                     
                        69.
                     
                     
                        Prije izdvajanja posebnoga rezerviranja za štetni ugovor, subjekt priznaje gubitak od umanjenja vrijednosti imovine korištene za izvršenje tog ugovora (vidjeti MRS 36).
                        ...
                     
                  Prijelazne odredbe
            ...
            
                     
                        94.A
                     
                     
                        Dokumentom Štetni ugovori – trošak izvršenja ugovora, objavljenim u svibnju 2020., dodana je točka 68.A i izmijenjena je točka 69. Subjekt te izmjene primjenjuje na ugovore za koje na početku godišnjeg izvještajnog razdoblja u kojem prvi put primjenjuje te izmjene (datum prve primjene) još nije ispunio sve svoje obveze. Subjekt ne prepravlja usporedne podatke. Umjesto toga subjekt je dužan priznati kumulativni učinak početne primjene izmjena kao usklađenje početnog stanja zadržane dobiti ili, prema potrebi, druge komponente vlasničkog kapitala na datum prve primjene.
                     
                  Datum stupanja na snagu
            ...
            
                     
                        105.
                     
                     
                        Dokumentom Štetni ugovori – trošak izvršenja ugovora, objavljenim u svibnju 2020., dodane su točke 68.A i 94.A i izmijenjena je točka 69. Subjekt te izmjene primjenjuje za godišnja izvještajna razdoblja koja započinju 1. siječnja 2022. ili nakon tog datuma. Dopuštena je ranija primjena. Subjekti koji te izmjene počnu primjenjivati za ranije razdoblje dužni su to objaviti.
                     
                  
               Izmjena MSFI-ja 3 Poslovna spajanja
               
            
            Mijenja se točka 11. i briše se bilješka iz Okvira za sastavljanje i prezentiranje financijskih izvještaja u točki 11. Mijenjaju se točke 14., 21., 22. i 23. i dodaju se točke 21.A, 21.B, 21.C, 23.A i 64.Q. Iznad točke 21.A dodaje se naslov i mijenjaju se naslovi ispod točke 21. i iznad točke 22. Točka 10. se ne mijenja, ali je uvrštena radi lakšeg razumijevanja.
            Metoda stjecanja
            ...
            
               Priznavanje i mjerenje utvrdive stečene imovine, utvrdivih preuzetih obveza i eventualnih nekontrolirajućih interesa u stečeniku
            
            
               Načelo priznavanja
            
            
                     
                        10.
                     
                     
                        
                           Stjecatelj je dužan na datum stjecanja priznati, odvojeno od goodwilla, utvrdivu stečenu imovinu, utvrdive preuzete obveze i svaki nekontrolirajući interes u stečeniku. Na priznavanje utvrdive stečene imovine i utvrdivih preuzetih obveza primjenjuju se uvjeti iz točaka 11. i 12.
                        
                     
                  
               Uvjeti priznavanja
            
            
                     
                        11.
                     
                     
                        Da bi se mogle priznavati primjenom metode kupnje, utvrdiva stečena imovina i utvrdive stečene obveze moraju na datum stjecanja odgovarati definicijama imovine i obveza iz Koncepcijskog okvira za financijsko izvještavanje. Primjerice, troškovi koje stjecatelj u budućnosti očekuje, ali na koje nije obvezan da bi proveo plan napuštanja određene djelatnosti stečenika ili raskinuo radni odnos sa zaposlenima stečenika ili ih premjestio nisu obveze na datum stjecanja. Prema tome, stjecatelj pri primjeni metode kupnje te troškove ne priznaje, već ih u svojim financijskim izvještajima nakon spajanja priznaje u skladu s ostalim MSFI-jevima.
                        ...
                     
                  
                     
                        14.
                     
                     
                        Točke B.31.–B.40. sadržavaju upute za priznavanje nematerijalne imovine. U točkama 21.A–28.B navode se vrste utvrdive imovine i obveza koje uključuju stavke za koje su ovim MSFI-jem predviđene ograničene iznimke od načela i uvjeta priznavanja.
                        ...
                     
                  
               Iznimke u primjeni načela priznavanja ili mjerenja
            
            
                     
                        21.
                     
                     
                        Ovaj MSFI predviđa ograničene iznimke u primjeni načela priznavanja i mjerenja. U točkama 21.A–31.A navode se određene stavke za koje su predviđene iznimke te priroda iznimaka. Stjecatelj je te stavke dužan obračunati primjenom zahtjeva iz točaka 21.A–31.A, što za posljedicu ima:
                        
                                    (a)
                                 
                                 
                                    priznavanje, bilo primjenom dodatnih uvjeta priznavanja uz one iz točaka 11. i 12. ili primjenom zahtjeva iz drugih MSFI-jeva, nekih stavki s rezultatima koji se razlikuju od onih dobivenih primjenom ovog načela i ovih uvjeta priznavanja;
                                 
                              
                                    (b)
                                 
                                 
                                    mjerenje stavki u iznosu koji nije fer vrijednost stavke na datum stjecanja.
                                 
                              
                  
               Iznimke od načela priznavanja
            
            
               
                  Obveze i nepredviđene obveze obuhvaćene područjem primjene MRS-a 37 ili MOTFI-ja 21
               
            
            
                     
                        21.A
                     
                     
                        Točka 21.B primjenjuje se na obveze i nepredviđene obveze koje bi, da nisu preuzete poslovnim spajanjem, nego da su nastale zasebno, bile obuhvaćene područjem primjene MRS-a 37 Rezerviranja, nepredviđene obveze i nepredviđena imovina ili MOTFI-ja 21 Pristojbe.
                     
                  
                     
                        21.B
                     
                     
                        U Koncepcijskom okviru za financijsko izvještavanje obveza je definirana kao „sadašnja obveza subjekta koja proizlazi iz prošlih događaja i podrazumijeva odljev ekonomskih resursa”. Za rezerviranje ili nepredviđenu obvezu koji bi bili obuhvaćeni područjem primjene MRS-a 37, stjecatelj primjenjuje točke 15.–22. MRS-a 37 kako bi utvrdio postoji li na datum stjecanja sadašnja obveza koja proizlazi iz prošlih događaja. Za pristojbu koja bi bila obuhvaćena područjem primjene MOTFI-ja 21, stjecatelj primjenjuje MOTFI 21 kako bi utvrdio je li obvezujući događaj koji je doveo do nastanka obveze plaćanja pristojbe nastupio do datuma stjecanja.
                     
                  
                     
                        21.C
                     
                     
                        Sadašnja obveza utvrđena u skladu s točkom 21.B može odgovarati definiciji nepredviđene obveze iz točke 22. podtočke (b). U tom se slučaju na tu nepredviđenu obvezu primjenjuje točka 23.
                     
                  
               Nepredviđene obveze i nepredviđena imovina
            
            
                     
                        22.
                     
                     
                        MRS-om 37 nepredviđena obveza definirana je kao:
                        
                                    (a)
                                 
                                 
                                    moguća obveza koja proizlazi iz prošlih događaja i čije će postojanje biti potvrđeno samo nastankom ili izostankom jednog ili više neizvjesnih budućih događaja na koje subjekt ne može u cijelosti utjecati; ili
                                 
                              
                                    (b)
                                 
                                 
                                    sadašnja obveza koja proizlazi iz prošlih događaja, ali nije priznata jer:
                                    
                                                i.
                                             
                                             
                                                nije vjerojatno da će za podmirenje obveze biti potreban odljev resursa s ekonomskim koristima; ili
                                             
                                          
                                                ii.
                                             
                                             
                                                iznos obveze ne može se dovoljno pouzdano izmjeriti.
                                             
                                          
                              
                  
                     
                        23.
                     
                     
                        Stjecatelj je dužan na datum stjecanja priznati nepredviđenu obvezu preuzetu poslovnim spajanjem ako je ona sadašnja obveza koja proizlazi iz prošlih događaja te ako je njezinu fer vrijednost moguće pouzdano izmjeriti. Prema tome, suprotno točki 14. podtočki (b), točkama 23., 27., 29. i 30. MRS-a 37, stjecatelj priznaje nepredviđenu obvezu preuzetu poslovnim spajanjem na datum spajanja čak i ako nije vjerojatno da će podmirenje obveze zahtijevati odljev resursa s ekonomskim koristima. Točka 56. ovog MSFI-ja sadržava upute o naknadnom obračunu nepredviđenih obveza.
                     
                  
                     
                        23.A
                     
                     
                        MRS-om 37 nepredviđena imovina definirana je kao „moguća imovina koja proizlazi iz prošlih događaja i čije će se postojanje potvrditi samo nastankom ili izostankom jednoga ili više neizvjesnih budućih događaja na koje subjekt ne može u cijelosti utjecati”. Stjecatelj ne priznaje nepredviđenu imovinu na datum stjecanja.
                        ...
                     
                  Datum stupanja na snagu i prijelazne odredbe
            
               Datum stupanja na snagu
            
            ...
            
                     
                        64.Q
                     
                     
                        Dokumentom Upućivanje na Koncepcijski okvir, objavljenim u svibnju 2020., izmijenjene su točke 11., 14., 21., 22. i 23. i dodane su točke 21.A, 21.B, 21.C i 23.A. Subjekt te izmjene primjenjuje na poslovna spajanja s datumom stjecanja na početku ili nakon početka prvoga godišnjeg izvještajnog razdoblja koje započinje 1. siječnja 2022. ili nakon tog datuma. Ranija primjena dopuštena je ako subjekt u isto vrijeme ili ranije primijeni sve izmjene uvedene Izmjenama Upućivanja na Koncepcijski okvir u Međunarodnim standardima financijskog izvještavanja, objavljenima u ožujku 2018.
                     
                  
               Izmjena MSFI-ja 1 Prva primjena Međunarodnih standarda financijskog izvještavanja
               
            
            Dodaje se točka 39.AG i, u Dodatku D, točka D13.A Mijenja se točka D1. podtočka (f).
            Datum stupanja na snagu
            ...
            
                     
                        39.AG.
                     
                     
                        Dokumentom Godišnja poboljšanja MSFI-jeva, ciklus 2018.–2020., objavljenim u svibnju 2020., izmijenjena je točka D1. podtočka (f) i dodana je točka D13.A. Subjekt tu izmjenu primjenjuje za godišnja izvještajna razdoblja koja započinju 1. siječnja 2022. ili nakon tog datuma. Dopuštena je ranija primjena. Subjekti koji te izmjene počnu primjenjivati za ranije razdoblje dužni su to objaviti.
                     
                  
               
                  Dodatak D
                  
                     Izuzeća od drugih MSFI-ja
                  
                  
                     Ovaj Dodatak sastavni je dio MSFI-ja.
                  
                  
                           
                              D1.
                           
                           
                              Subjekt može odlučiti da će primijeniti jedno ili više sljedećih izuzeća:
                              ...
                              
                                          (f)
                                       
                                       
                                          kumulativne razlike iz preračunavanja stranih valuta (točke D12.–D13.A);
                                       
                                    ...
                           
                        
                     Kumulativne razlike iz preračunavanja stranih valuta
                  
                  ...
                  
                           
                              D13.A
                           
                           
                              Umjesto primjene točke D12. ili točke D13., društvo kćer koje primjenjuje izuzeće iz točke D16. podtočke (a) može u svojim financijskim izvještajima mjeriti kumulativne razlike iz preračunavanja stranih valuta za sve inozemne poslove po knjigovodstvenoj vrijednosti koja bi bila iskazana u konsolidiranim financijskim izvještajima matičnog društva, na temelju datuma prelaska matičnog društva na MSFI-jeve, ako za potrebe konsolidacije i učinka poslovnog spajanja kojim je vladajuće društvo steklo ovisno društvo nisu izvršena usklađenja. Sličnu odluku mogu donijeti i pridruženi subjekt i zajednički pothvat koji primjenjuju izuzeće iz točke D16. podtočke (a).
                              ...
                           
                        
            
            
               Izmjena MSFI-ja 9 Financijski instrumenti
               
            
            Dodaje se točka 7.1.9., točka 7.2.35. i njezin naslov te točka B.3.3.6.A. Mijenja se točka B.3.3.6. Zahtjevi u točki B.3.3.6.A nisu izmijenjeni već su premješteni iz točke B.3.3.6.
            
               Poglavlje 7. Datum stupanja na snagu i prijelazne odredbe
            
            7.1.   Datum stupanja na snagu
            ...
            
                     
                        7.1.9
                     
                     
                        Dokumentom Godišnja poboljšanja MSFI-jeva, ciklus 2018.–2020. objavljenim u svibnju 2020. dodane su točke 7.2.35. i B.3.3.6.A i izmijenjena je točka B.3.3.6. Subjekt tu izmjenu primjenjuje za godišnja izvještajna razdoblja koja započinju 1. siječnja 2022. ili nakon tog datuma. Dopuštena je ranija primjena. Subjekti koji te izmjene počnu primjenjivati za ranije razdoblje dužni su to objaviti.
                     
                  7.2.   Prijelazne odredbe
            ...
            
               Prijelazne odredbe za Godišnja poboljšanja MSFI-jeva
            
            
                     
                        7.2.35
                     
                     
                        Subjekt Godišnja poboljšanja MSFI-jeva, ciklus 2018.–2020. primjenjuje na financijske obveze koje se mijenjaju ili razmjenjuju na početku ili nakon početka godišnjeg izvještajnog razdoblja u kojem subjekt prvi put primjenjuje izmjenu.
                     
                  
               
                  Dodatak B
                  
                     Upute za primjenu
                  
                  
                     Ovaj je Dodatak sastavni dio standarda.
                  
                  ...
                  Priznavanje i prestanak priznavanja (poglavlje 3.)
                  ...
                  
                     Prestanak priznavanja financijskih obveza (odjeljak 3.3.)
                  
                  ...
                  
                           
                              B.3.3.6.
                           
                           
                              U smislu točke 3.3.2., uvjeti se znatno razlikuju ako je diskontirana sadašnja vrijednost novčanih tokova po novim uvjetima, uključujući sve plaćene naknade bez primljenih naknada koje su diskontirane primjenom izvorne efektivne kamatne stope, za barem 10 posto različita od diskontirane sadašnje vrijednosti preostalih novčanih tokova izvorne financijske obveze. Pri utvrđivanju tih plaćenih naknada bez primljenih naknada, dužnik uključuje samo naknade koje su plaćene ili primljene između dužnika i zajmodavca, uključujući naknade koje je dužnik ili zajmodavac platio ili primio u ime drugoga.
                           
                        
                           
                              B.3.3.6.A
                           
                           
                              Ako se razmjena dužničkih instrumenata ili promjena uvjeta obračunava kao prestanak obveze, svi nastali troškovi ili naknade priznaju se kao dio dobiti ili gubitka od prestanka obveze. Ako se razmjena ili promjena ne obračunava kao prestanak obveze, nastalim se troškovima ili naknadama usklađuje knjigovodstvena vrijednost obveze i oni se amortiziraju tijekom preostalog razdoblja promijenjene obveze.
                              ...
                           
                        
            
            
               Izmjena MRS-a 41 Poljoprivreda
               
            
            Mijenja se točka 22. i dodaje se točka 65.
            Priznavanje i mjerenje
            ...
            
                     
                        22.
                     
                     
                        Subjekt ne uključuje ikoje novčane tokove za financiranje imovine ili obnovu biološke imovine nakon berbe/žetve (na primjer, trošak ponovne sadnje stabala u šumskome nasadu nakon sječe).
                        ...
                     
                  Datum stupanja na snagu i prijelazne odredbe
            ...
            
                     
                        65.
                     
                     
                        Dokumentom Godišnja poboljšanja MSFI-jeva, ciklus 2018.–2020. objavljenim u svibnju 2020. izmijenjena je točka 22. Subjekt tu izmjenu primjenjuje na mjerenja fer vrijednosti na početku ili nakon početka prvoga godišnjeg izvještajnog razdoblja koje započinje 1. siječnja 2022. ili nakon tog datuma. Dopuštena je ranija primjena. Subjekti koji te izmjene počnu primjenjivati za ranije razdoblje dužni su to objaviti.